1950. aastatel katsetati NSVL-is mitmesuguseid kopeeritud ja iseleiutatud elamute tootmisviise, kuni 1959 valmisid Takendis ja Bakuus esimesed Prantsusmaalt ostetud Camus' süsteemis majaehituskombinaadid, mis  tootsid toasuurusi paneele (Camus 1962: 10-16, Triin Ojari osutus). See ei olnud ainult traditsiooniline venelaste prantsuse orientatsioon, sest näiteks ka Helsingi Pihlajamäke kavandades käis Lauri Silvennoinen just Prantsusmaal elamutootmist uurimas (Tuomi 2000: 100). Järgnevalt kerkis samal tehnoloogial põhinevaid majaehituskombinaate pea igasse suuremasse linna kogu Idablokis. Nii leiab analoogset tehaselist arhitektuuri Brandenburgi värava kõrvalt endises Ida-Berliinis kuni Vladivostokini.